Rekenaars en tablette verpligtend vir UJ-studenteArgieffoto Eerstejaarstudente aan die Universiteit van Johannesburg (UJ) sal in 2014 óf ŉ skootrekenaar óf ŉ tabletrekenaar vir hul studies benodig. “Tegnologie sal ŉ integrale deel wees van UJ-studente se leerproses en UJ-gegradueerdes sal gevolglik ŉ mededingende voordeel hê en hulle sal nasionaal en internasionaal kan meeding vir top poste,” het die universiteit in ŉ verklaring gesê. Die universiteit het glo met ŉ diensverskaffer onderhandel sodat studente sowat R2 000 sal betaal vir ŉ tabletrekenaar. Eduloan kan ŉ lening bied aan studente om die tablet te koop en teen R500 of minder per jaar af te betaal. Daar is ook inligting om studente te help om pryse van ander verskaffers te vergelyk. Die universiteit het reeds voorbereiding getref vir die nodige infrastruktuur en laaipunte sal beskikbaar wees en gratis Wi-Fi regoor die kampus.